แป้งโยคี ในรัศมีวงกลม
หากพูดถึงแป้งกระปุกสีเหลืองอ่อน มีฉลากสีส้มๆ หลายคนคงนึกภาพออก แป้งที่ว่านี้คือ “แป้งโยคี” ซึ่งจริงๆ แล้วหลายคนนิยมเอามาทาตัวทาก้นเด็กป้องกันผดผื่นคัน แต่ที่สำคัญแป้งโยคียังมีบทบาทอีกอย่างหนึ่งที่สาวๆ หลายคนรู้ดี คือ เอามาทาหน้าช่วยรักษาสิวนั่นเอง
2 พ.ย. 2560

แป้งโยคี ในรัศมีวงกลม / โดย ลงทุนแมน
หากพูดถึงแป้งกระปุกสีเหลืองอ่อน มีฉลากสีส้มๆ
หลายคนคงนึกภาพออก
แป้งที่ว่านี้คือ “แป้งโยคี”
ซึ่งจริงๆ แล้วหลายคนนิยมเอามาทาตัวทาก้นเด็กป้องกันผดผื่นคัน
แต่ที่สำคัญแป้งโยคียังมีบทบาทอีกอย่างหนึ่งที่สาวๆ หลายคนรู้ดี คือ เอามาทาหน้าช่วยรักษาสิวนั่นเอง
ใครเป็นเจ้าของแป้งโยคี?
แป้งโยคี มี 2 บริษัทที่ผลิตออกมา
แป้งโยคีในรัศมีวงกลม ผลิตและจัดจำหน่ายโดย หจ. เฮอร์บิเทค อินเตอร์ คอสเมติกส์ จำกัด
“แป้งโยคีในรัศมีวงกลม เป็นที่นิยิมใช้ได้ใช้ดี ทาร่างกายสบายกายดี ทาแป้งโยคีในรัศมีวงกลม
จำไว้ให้ดีในรัศมีวงกลม
แป้งโยคีในรัศมีวงกลม ครอบครัวผมใช้ได้ใช้ดี ก่อนจะซื้อจำไว้ให้ดี จำรูปโยคีในรัศมีวงกลม
ซื้อแป้งโยคีในรัศมีวงกลม ”
นี่คือคำโฆษณาของแป้งโยคีในรัศมีวงกลม
ปี 2556 มีรายได้ 4.6 ล้านบาท กำไร 4.7 แสนบาท
ปี 2557 มีรายได้ 6.1 ล้านบาท กำไร 5.5 แสนบาท
ปี 2558 มีรายได้ 7.5 ล้านบาท กำไร 7.5 แสนบาท
ปี 2559 มีรายได้ 7 ล้านบาท กำไร 3 แสนบาท
ส่วนแป้งโยคีที่ไม่มีคำว่ารัศมีวงกลม เป็นของอีกบริษัทคือ
แป้งโยคี ผลิตและจัดจำหน่ายโดย บริษัท ศิริบัญชา จำกัด ที่มี เภสัชกร บุญฤทธิ์ กิจเจริญโรจน์ เป็นผู้บริหารใหญ่ของบริษัท ซึ่งนอกจากตัวแป้งโยคียาน้ำแก้ไอโยคีแล้ว ยังมีผลิตภัณฑ์อื่นๆ ภายใต้แบรนด์ ศิริบัญชา (SIRIBANCHA) ที่หลายคนอาจเคยได้ใช้กันมาบ้าง เช่น แอลกอฮอล์ทำความสะอาดแผล ยาแดง คาลาไมน์ และมหาหิงค์ เป็นต้น
บริษัท ศิริบัญชา จำกัด
ปี 2556 รายได้ 118 ล้านบาท กำไร 509,302 บาท
ปี 2557 รายได้ 125 ล้านบาท กำไร 951,834 บาท
ปี 2558 รายได้ 133 ล้านบาท กำไร 1.1 ล้านบาท
ปี 2559 รายได้ 140 ล้านบาท กำไร 1.6 ล้านบาท
ถ้าดูจากรายได้ จะเห็นได้ชัดว่าทั้ง 2 บริษัท สามารถสร้างรายได้เติบโตขึ้นทุกปี
แป้งโยคีมีวางขายอยู่ในหลายช่องทาง เช่น คอนวีเนียนสโตร์ โมเดิร์นเทรด ซุปเปอร์มาร์เก็ต ออนไลน์ และร้านขายยาทั่วไป โดยช่องทางที่ขายดีที่สุด คือ ร้านขายยา ซึ่งขายได้ดีในตลาดต่างจังหวัดอีกด้วย
ตลาดแป้งปัจจุบันเป็นอย่างไร?
สมรภูมิที่แป้งโยคีอยู่นั้นไม่ธรรมดาและถือได้ว่าดุเดือดเลือดพล่านเลยทีเดียว แป้งโยคีต้องพบกับคู่แข่งเก่งๆ หลายเจ้าด้วยกัน อาทิเช่น แป้งตรางู โพรเทคส์ เบบี้มายด์ แคร์ เป็นต้น โดยมูลค่าตลาดแป้งเมื่อปี 2558 รวมกันอยู่ที่ 4,800 ล้านบาท แบ่งเป็น
แป้งเด็ก 2,640 ล้านบาท
แป้งเย็น 1,400 ล้านบาท
แป้งหอม 760 ล้านบาท
อะไรที่ทำให้แป้งโยคีอยู่รอดได้ ภายใต้การแข่งขันที่รุนแรง?
ถึงแม้ว่าทุกคนจะไม่ได้ใช้แป้งโยคี แต่แป้งโยคีก็ถือได้ว่ามีแบรนด์ Positioning (จุดยืน) ที่แข็งแกร่ง เพราะ เวลาผู้บริโภคเกิดอาการคันจากผดผื่นหรือจะรักษาสิว ก็จะมีคนนึกถึงและไปหาซื้อแป้งโยคีมาใช้กัน
รวมถึงการเลือกช่องทางการขาย และการสื่อสารได้เหมาะสมทำให้เกิดภาพที่จดจำได้ง่าย สาเหตุนี้ก็เลยทำให้แป้งโยคีพอที่จะมีพื้นที่ยืนในตลาด
คนเราก็เหมือนกัน…
เราทุกคนต่างไม่ได้เก่งกันซะหมดทุกอย่าง บางคนเก่งเลข บางคนเก่งภาษา บางคนเก่งเขียนโปรแกรม บางคนเก่งพูด บางคนเก่งเขียน แต่ละคนมีความสามารถแต่ละด้านไม่เหมือนกัน
แต่เราต้องเลือกความสามารถสักอย่างเพื่อสร้าง Positioning ของเรา และต้องสร้างให้แข็งแกร่ง จนเป็นจุดแข็งขึ้นมา
เราคงต้องกลับมามองและวิเคราะห์ตนเองอย่างจริงจัง ว่าเราจะไปทางไหน อะไรคือจุดยืนของเรา ถึงแม้การแข่งขันของโลกยุคใหม่จะดุเดือดเพียงใด ถ้าเราเป็นของจริง เราก็น่าจะสามารถมีชีวิตที่ยืนอยู่อย่างมั่นคงได้
การรู้จักตนเอง คือ สิ่งที่สำคัญที่สุด เพราะจะทำให้เราดีที่สุดในจุดที่ยืน..
----------------------
<ad> ถ้าเรามีบ้าน หรือ คอนโด ที่ผ่อนกับธนาคารอยู่ แต่อยากลดดอกเบี้ย หรือ ยืดเวลาผ่อน มารีไฟแนนซ์ กับ REFINN ฟรีได้ที่ 
----------------------